A Kasari folyó torkolata és az alsó szakasza a Matsalu Nemzeti Park területén fekszik, annak a fő vízfolyása. Áradáskor a víz a nemzeti park teljes területének a negyedét is elönti. Ezen a területen, a folyó torkolatánál mintegy 4 ezer hektáros rét található, amely a folyó élővilágának fontos része. Ez a terület több tízezer vízimadárnak az otthona a tavaszi áradások idején, valamint a madárvonulások egyik legjelentősebb állomása, emiatt rámszari területté minősítették. Az áradáskor leülepedett, tápanyagban gazdag hordalék táplálja a rétek növényzetét. A réteken helyenként a kiszáradás jelent problémát. Ez az 1920-as, 1930-as, valamint az 1990-es években végzett lecsapolások eredménye, amit a takarmánytermelés (széna) érdekében végeztek. Ezek a beavatkozások a fűz és az algák elterjedéséhez vezettek.